ढाई करोड़ रुपए की धोखाधड़ी मामले में सिविल कोर्ट ने बॉलीवुड अभिनेत्री अमीषा पटेल के खिलाफ गिरफ्तारी वारंट जारी किया है। शनिवार को प्रथम श्रेणी के न्यायिक दंडाधिकारी कुमार विपुल की अदालत ने पुलिस को आदेश दिया कि अमीषा और उसके कर्मचारी कमल घूमर को गिरफ्तार कर 4 दिसंबर तक अदालत में पेश करें। इधर, गिरफ्तारी के लिए रांची पुलिस मुंबई रवाना हो गई है।
रांची के हरमू निवासी अजय सिंह ने अमीषा पटेल पर फिल्म बनाने के नाम पर रुपए ऐंठने का आरोप लगाते हुए कोर्ट में 17 नवंबर 2018 को शिकायतवाद दायर किया था।
ढाई करोड़ लेकर फिल्म रिलीज नहीं करने का आरोप
पीड़ित अजय के अनुसार, 2017 में हरमू हाउसिंग कॉलोनी में कार्यक्रम हुआ था। इसमें अमीषा पटेल और वे भी आमंत्रित थे। अमीषा ने उन्हें फिल्म देसी मैजिक में पैसे लगाने को ऑफर किया था। बाद में उन्होंने अमीषा के खाते में ढाई करोड़ रुपए ट्रांसफर किए थे। एकरारनामा के अनुसार जब फिल्म जून-2018 में रिलीज नहीं हुई तो अजय ने अपने पैसे मांगे। टालमटोल के बाद अक्तूबर-2018 में 50 लाख रुपए के दो चेक अजय को मिले, जो बाउंस हो गए। इस पर उन्होंने शिकायतवाद दर्ज कराया था।